Deurbraak ná moord op egpaarArgieffoto ter illustrasie. (Foto: Pixabay) Twee verdagtes is in hegtenis geneem in verband met die moord op die egpaar Diniz Fernandus da Silva en Maria Goretta da Silva. Die egpaar is die afgelope naweek in hul kafee in Christiana in Noordwes vermoor. Brig. Sabata Mokgwabone, woordvoerder van die polisie, het gesê een verdagte is Dinsdag in Jan Kempdorp in die Noord-Kaap in hegtenis geneem waarna die ander verdagte Woensdag in Christiana in hegtenis geneem is. Die verdagtes, onderskeidelik 36 en 37 jaar oud, is gedurende die inhegtenisnemings in besit van die egpaar se besittings waaronder klere, kruideniersware en ’n sak betrap. Maroela Media het vroeër berig ŉ klant het Sondagoggend die Da Silva-egpaar se liggame in hul kafee opgemerk toe hy deur een van die vensters geloer het aangesien die kafee ná 08:00 steeds nie oop was nie. Die klant het die polisie ontbied waar hulle met hul aankoms die egpaar se liggame op die vloer van die kafee aangetref het. Diniz se hande was met kabelbinders vasgebind. Die twee verdagtes sal na verwagting Vrydag in die landdroshof in Bloemhof verskyn op twee aanklagte van moord en een aanklag van roof. Volgens Mokgwabone word die 36-jarige verdagte boonop deur nóg ’n aanklag van diefstal in die gesig gestaar. Dié aanklag hou verband met koperkabels wat verlede maand in Christiana gesteel is.